Dôvodová správa

A.	Všeobecná časť 

Návrh nariadenia vlády Slovenskej republiky, ktorým sa ustanovuje výška finančného príspevku na poskytovanie sociálnej služby v zariadeniach  podmienených odkázanosťou na rok 2019  sa predkladá  podľa § 78a ods. 10 a 11  zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 331/2017 Z. z.  (ďalej len „zákon“). Ustanovuje sa úprava výšky finančného príspevku na poskytovanie sociálnej služby v zariadeniach podmienených odkázanosťou  v súlade so splnomocňovacími ustanoveniami zákona prvýkrát na rozpočtový rok 2019.

Navrhovaná výška finančného príspevku na poskytovanie sociálnej služby v zariadeniach  podmienených odkázanosťou na rok 2019 vychádza z účelu tohto finančného príspevku s prihliadnutím na vývoj minimálnej mzdy za predchádzajúce dva kalendárne roky ( na roky 2017 a 2018),  vychádza z výšky minimálnej mzdy na rok 2018 a s prihliadnutím na vyváženú úroveň spolufinancovania jednotlivých foriem sociálnej služby (pobytovej formy sociálnej služby a ambulantnej  formy sociálnej služby). 

Výška  finančného príspevku na poskytovanie sociálnej služby v zariadeniach  podmienených odkázanosťou uvedená v predkladanom návrhu nariadenia vlády Slovenskej republiky  sa bude uplatňovať pri poskytovaní tohto finančného príspevku na rozpočtový rok 2019 a prestane sa uplatňovať doterajšia výška tohto finančného príspevku ustanovená v prílohe č. 6 k zákonu. 

 Navrhuje sa  zvýšenie finančného príspevku pri pobytových službách ako násobok  sumy mesačnej minimálnej mzdy pre určenie výšky finančného príspevku pri poskytovaní pobytovej služby/mesiac/miesto, a to konkrétne 0,2 násobku sumy minimálnej mzdy pri II. stupni odkázanosti, 0,45 násobku  sumy minimálnej mzdy pri III. stupni odkázanosti, 0,6 násobku sumy minimálnej mzdy pri IV. stupni odkázanosti, 0,85 pri V. stupni odkázanosti a 1,05 násobku sumy minimálnej mzdy pri VI. stupni odkázanosti, s tým, že navrhovaná výška finančného príspevku  na rok 2019 zohľadňuje  vývoj minimálnej mzdy za predchádzajúce dva kalendárne roky ( na roky 2017 a 2018),  vychádza z výšky minimálnej mzdy na rok 2018  (výška finančného príspevku ustanovená v prílohe č. 6 k zákonu vychádzala  z určeného násobku zo sumy mesačnej minimálnej mzdy na predchádzajúci rozpočtový rok, teda na rok 2017 ).  Takto diferencovane určené   násobky zo sumy minimálnej mzdy pre jednotlivé stupne odkázanosti fyzickej osoby na pomoc inej fyzickej osoby ( tieto násobky sa od II. stupňa až po VI. stupeň zvyšujú), vychádzajú v zásade  z diferencovaného priemerného časového rozsahu odkázanosti pri sebaobslužných úkonoch , resp. potreby dohľadu pri týchto sebaobslužných úkonoch pri jednotlivých stupňov odkázanosti fyzickej osoby na pomoc inej fyzickej osoby (tento priemerný časový rozsah odkázanosti sa  od II. stupňa až po VI. stupeň zvyšuje-  príloha č. 3 k zákonu o sociálnych službách).

Vzhľadom na poznatky aplikačnej praxe z hľadiska potreby vyváženej úrovne spolufinancovania pobytovej formy sociálnej služby a ambulantnej sociálnej služby v zariadeniach podmienených odkázanosťou zo štátneho rozpočtu sa zvyšuje  výška finančného príspevku pri poskytovaní ambulantnej sociálnej služby  aj tým, že  sa zvyšuje percentuálny podiel z výšky finančného príspevku pri poskytovaní pobytovej služby/mesiac/miesto na 2/3- t.j. cca na  66,67%.